Í pallborði var Lilja Alfreðsdóttir , SIgrún Jónsdóttir forseti LÍS og Leifur Finnbogason fulltrúi nemenda háskólans á Bifröst og stýrði Lilja Rannveig Sigurgeirsdóttir fundinum . Ljósmynd LbhÍ Opinn kynningarfundur ráðherra um Menntasjóð í Landbúnaðarháskóla Íslands Nýtt frumvarp um Menntasjóð námsmanna , sem mennta - og menningarmálaráðherra mælti nýlega fyrir á Alþingi og felur í sér grundvallarbreytingu á fyrirkomulagi námsstuðnings hér á landi var kynnt nemendum Landbúnaðarháskóla Íslands mánudaginn 25. nóvember . Í frumvarpinu felst meðal annars að lánþegar fá 30% niðurfærslu af höfuðstól námsláns ef þeir ljúka námi innan ákveðins tíma og námsmenn með börn á framfæri fá beinan stuðning í stað lána áður . Boðað var til fundar á starfsstöðinni á Hvanneyri í samstarfi við Landssamtök íslenskra stúdenta og nemendafélög háskólanna . Lilja Alfreðsdóttir kynnti áherslur frumvarpsins og tók þátt í pallborðsumræðum með fulltrúum stúdenta frá Landbúnaðarháskólanum og Háskólanum á Bifröst . Ráðherra heimsækir starfsstöðvarnar á Mið-Fossum og Hvanneyri Við sama tækifæri bauð Landbúnaðarháskóli Íslands ráðherra að skoða aðstöðu skólans á Hvanneyri og Mið-Fossum . Á Mið-Fossum er góð aðstaða sem skólinn hefur nýtt undanfarin 15 ár til verklegrar kennslu í hestafræðum og reiðmennsku á starfs - og endurmenntunarnámsstigi sem og háskólastigi . Lilja skoðaði hesthúsið sem tekur 70 hross , þar nýta nemendur skólans góðan part en almenningi býðst einnig að leigja pláss . Við hesthúsið er björt og stór reiðskemma og kennslustofa og hefur aðstaðan einnig verið vel nýtt af endurmenntunardeild skólans og má þar nefna námskeiðsröðina Reiðmanninn sem dæmi . Mikið líf og fjör var í hesthúsinu og voru nemendur í tímum og við hirðingu og aðrir að sinna sínum hrossum . Lilja hitti nemendur , kennara og starfsfólk og mynduðust skemmtilegar umræður um námið , aðstöðuna og mikilvægi þess að hafa góða aðstöðu til að sinna náminu og áhugamálinu . Einnig voru framtíðar hugmyndir ræddar um hvernig efla mætti starfsemina enn frekar . Að lokinni heimsókn í hesthúsið var haldið að Hvanneyri þar sem ráðherra fundaði með Ragnheiði I. Þórarinsdóttur rektor og að þeim fundi loknum var gengið um aðalbygginguna , Ásgarð , á Hvanneyri og síðan hélt ráðherra vel sóttan kynningarfund um Menntasjóð með nemendum Landbúnaðarháskólans og Háskólans á Bifröst . Síða uppfærð / breytt 28. nóvember 2019 . Númer síðu : 2111